Dacă vreți să vă întristați, aflați că fostul mare fotbalist Dorin Goian s-a băgat în politică pînă în gît. Dacă vreți și să vă distrați, căutați înregistrarea video în care acesta este invitatul lui Vasile Rîmbu la o vorbă și în care domnul Goian, fostul Dorin și fostul Goe, spune cu seninătate că "nu este un mesaj politic. Nu-mi place politica. Este un domeniu pe care niciodată pe mine nu m-a atras". Economistul Rîmbu este candidatul PSD pentru funcția de primar al Sucevei. Chiar dacă nu există informații că Vasile Rîmbu ar fi pasionat de sport ori că acesta știe pe unde se intră pe stadionul "Areni" și numele măcar al unui singur fotbalist care a evoluat în ultima etapă a vieții Forestei Suceava, Dorin Goian spune despre acesta că în ceea ce privește revigorarea sportului sucevean, în general, și a fotbalului, în particular, "nu visează cai verzi pe pereți", fiind "o persoană foarte realistă". Pentru cei care au fost la muncă în Noua Zeelandă în ultimii cinci ani și au revenit la Suceava alaltăieri o să spunem că Dorin Goian a fost președintele Forestei Suceava, iar apoi antrenorul echipei care, anul trecut, a ratat barajul de promovare în Liga a II-a cu Ceahlăul Piatra Neamț. Principalul sponsor al Forestei în toți acești ani a fost Primăria Suceava, condusă de primarul PNL, Ion Lungu, primărie care a pompat în echipă milioane de euro. Pe fostul mare fotbalist Dorin Goian, care a înscris golul calificării României la Euro 2008 în meciul cu Olanda, să nu-l mai căutați pe undeva prin cabinele antrenorilor, ci doar pe youtube, pentru a vedea evoluțiile sale în tricoul Naționalei și al echipelor de club la care a fost legitimat, ori pe la sediul PSD, pentru a-l întreba ce planuri propagandistice mai are.